**Módszertani segédlet a P24 MNB azonosító kódú adatszolgáltatáshoz**

**Napi forint készpénzforgalmi jelentés**

**I. Általános tudnivalók**

Az adatszolgáltatás az adatszolgáltató hálózatához tartozó ATM-eken, bankjegy-befizető gépeken, bankjegy-visszaforgató gépeken, valamint pénztárakon keresztül a tárgynapon forintban lebonyolított készpénzkifizetési és -befizetési forgalmat tartalmazza. Minden forintban lebonyolított tranzakciót jelenteni kell, függetlenül attól, hogy a tranzakció lebonyolításához használt számla vagy kártya forintban vagy devizában denominált. A valutában teljesített forgalmat nem kell jelenteni, abban az esetben sem, ha a ki- vagy befizetés forintban denominált számlát érint.

Jelen adatszolgáltatás szempontjából az ATM, a bankjegy-befizető gép, a bankjegy-visszaforgató gép és a pénztár fogalmára a bankjegyek feldolgozásáról, forgalmazásáról, valamint hamisítás elleni védelmével kapcsolatos technikai feladatokról szóló 1/2023. (I. 17.) MNB rendelet vonatkozó értelmező rendelkezései az irányadók.

A 01. táblában a tranzakciók darabszámát, valamint az értékét (millió forintban, **két tizedes pontossággal**) kell megadni.

**II. A tábla kitöltésével kapcsolatos részletes előírások**

**01. tábla: Forintban lebonyolított készpénz ki- és befizetési forgalom**

**01 sor ATM-en és bankjegy-visszaforgató gépen keresztül lebonyolított forintbankjegy kifizetési forgalom**

Ebben a sorban az adatszolgáltató által üzemeltetett ATM-eken és bankjegy-visszaforgató gépeken keresztül a tárgynapon forintban lebonyolított kifizetési tranzakciókat kell jelenteni.

**02 sor Bankjegy-befizető és bankjegy-visszaforgató gépen keresztül lebonyolított forintbankjegy befizetési forgalom**

Ebben a sorban az adatszolgáltató által üzemeltetett bankjegy-befizető gépeken és bankjegy-visszaforgató gépeken keresztül a tárgynapon forintban lebonyolított befizetési tranzakciókat kell jelenteni.

**03 sor Pénztári forint kifizetési forgalom**

Ebben a sorban a fióki pénztárakban a tárgynapon forintban lebonyolított készpénzkifizetési tranzakciókat kell jelenteni. A bankjegy- és érmekifizetéseket egyaránt jelenteni kell.

**04 sor Pénztári forint befizetési forgalom**

Ebben a sorban a fióki pénztárakban a tárgynapon forintban lebonyolított készpénzbefizetési tranzakciókat kell jelenteni. A bankjegy- és érmebefizetéseket egyaránt jelenteni kell.

**Beküldési határidő**: tárgynapot követő második munkanap 12 óra az alábbi rend szerint:

hétfői forgalom jelentése – tárgyhét szerdai nap 12 óráig

keddi forgalom jelentése – tárgyhét csütörtöki nap 12 óráig

szerdai forgalom jelentése – tárgyhét pénteki nap 12 óráig

csütörtöki forgalom jelentése – tárgyhetet követő hét hétfőn 12 óráig

péntek, szombati és vasárnapi forgalom jelentése - tárgyhetet követő hét kedden 12 óráig

A tárgynapi forgalmi adatok egymással nem összevonhatók, azokat minden esetben egyedileg kell jelenteni.

Ünnepnapok esetén is a beküldési határidő a tárgynapot követő 2. munkanap 12 óra.

Munkanap áthelyezés esetén is a fenti szabály érvényes. pl. ha szombat munkanap, akkor szombaton 12 óráig kell a csütörtöki forgalmat jelenteni, a péntekit pedig a következő hétfőn 12 óráig.